Kemin kaupunki 6.4.2018

Elinkeinopalvelut

Työllisyyspalvelut

Työ- ja elinkeinoministeriö

kirjaamo@tem.fi

Lausuntopyyntö 5.3.2018

**Luonnos hallituksen esitykseksi eduskunnalle julkisten työvoima- ja yrityspalveluiden väliaikaista järjestämistä koskevaksi lainsäädännöksi**

Kemin kaupunki kiittää mahdollisuudesta esittää lausuntonsa asiaan ja toteaa seuraavaa:

Hallituksen esityksessä julkisesta työvoima- ja yrityspalvelusta annettua lakia muutettaisiin siten, että työ- ja elinkeinoviranomaisten lisäksi myös palveluntuottajat voisivat haastatella työnhakijoita, arvioida työnhakijan palvelutarpeen sekä laatia työllistymissuunnitelman yhdessä työnhakijan kanssa. Esityksen tavoitteena on siten lisätä julkisten työvoima- ja yrityspalvelujen asiakaslähtöisyyttä ja vaikuttavuutta mahdollistamalla markkinoiden hyödyntäminen palveluprosessien hallinnassa ja palvelujen tuotannossa. Muutokset edistävät valmistautumista maakunta- ja kasvupalvelu uudistuksen voimaantuloon. Muutosten tavoitteena on tukea kasvupalvelumarkkinoiden rakentumista kehittämällä julkisiin työvoima- ja yrityspalveluihin liittyviä järjestäjä- tuottaja – malleja.

Hallituksen esityksen mukaisesti kasvupalveluja järjestettäisiin ja tuotettaisiin valtakunnallisesti ja maakunnallisesti. Työ- ja elinkeinoministeriö vastaisi valtakunnallisista kasvupalveluista. Maakunnallisiksi kasvupalveluiksi kutsuttavien palvelujen järjestämisvastuu siirtyisi maakuntalakiesityksen mukaisesti valtiolta maakunnille.

Palveluiden tuottamista uudistettaisiin siten, että maakunta voisi hankkia palveluntuottajilta myös työnhakijan palveluprosessiin liittyviä tehtäviä, jotka nykyisin on säädetty viranomaisen tehtäviksi. Kemin kaupunki korostaa tässä lausunnossa seikkaa, mikäli nykyisiä viranomaisen tehtäviä siirretään yksityisille palveluntuottajille, on työnhakijoiden oikeusturvan toteutumiseen kiinnitettävä erityistä huomiota.

Hallituksen esityksen tavoitteena on edelleen, että maakunnan mahdollisuus hankkia palveluntuottajilta nykyistä laajemmin palveluita ja asiakkaan mahdollisuus valita palveluntuottaja edellyttävät, että maakuntauudistuksen voimaan tullessa olisi olemassa tai ainakin kehittymässä markkinat kasvupalveluille.

Kemin kaupunki esittää tässä edellä mainittuun huomiona, että on erityisen tärkeää paikallisen aluetalouden kannalta, että kasvupalvelumarkkinoille pääsevät tällöin myös paikalliset mikro- ja pk-yritykset, kolmannen sektorin toimijat sekä kuntien omistamat elinkeinojen kehittämisyhtiöt. Kemin alueella toimii kuntien omistamia organisaatioita, jotka voivat olla mukana rakentamassa tulevaisuuden kasvupalveluita.

Kemin kaupunkikonserniin kuuluva kehittämisyhtiö Kemin Digipolis Oy:llä on elinkeino- ja yrityspalveluidensa lisäksi huomattavaa osaamista muun muassa bio- ja kiertotalouden kehittämistehtävissä. Alueella toimii myös Meriva sr (entinen Meri-Lapin Työhönvalmennus-säätiö), mikä järjestää sosiaalisena palveluna alueellisesti merkittävää työtoimintaa. Kohderyhminä ovat pitkäaikaistyöttömät, syrjäytymisuhan alla olevat nuoret, vajaakuntoiset, vammaiset, mielenterveyskuntoutujat sekä muut vaikeasti työllistyvät henkilöt. Säätiö järjestää myös muuta tähän liittyvää kuntouttavaa toimintaa ja koulutusta. Meri-Lapin Työhönvalmennus-säätiö perustettiin 2.12.1999 Kemissä. Säätiön perustajia ovat Kemin kaupunki, Keminmaan kunta, Kemin seurakunta ja 10 sosiaali- ja terveysalan järjestöä.

Hallituksen esityksessä mainitaankin kohdassa 2.1 Lainsäädäntö ja käytäntö seuraavaa:

”Kokeiluja ja valmennuksia hankittiin valtakunnallisesti arviolta noin 70 eri palveluntuottajalta, joista arviolta noin 70 prosenttia oli yrityksiä, arviolta noin 20 prosenttia kolmannen sektorin toimijoita ja arviolta noin 10 prosenttia julkisomisteisia organisaatioita. Keskimäärin yhdeltä toimijalta hankintoja tehtiin noin 320 000 eurolla. Hankinnat ovat keskittyneet varsin isoille toimijoille, sillä palveluntuottajia, joilta hankittiin keskimääräistä hankintahintaa enemmän palveluita, oli vuonna 2017 vain 11.”

Edellä mainittuun viitaten Kemin kaupunki näkee hallituksen esityksessä selkeän riskin, että työllisyys- tai kasvupalvelumarkkinoille eivät pääse paikalliset toimijat muun muassa mikro- ja pk- yritykset tai muut organisaatiot joilla on paras mahdollinen alueellinen tuntemus.

Hallituksen esityksessä on tarkoitus siirtää merkittäviä hallinnollisia tehtäviä yksityisille palveluntuottajille. Kunnan osuutta tosin tässä esityksessä ei juuri mainita. Toisekseen perustuslain kannalta on arveluttavaa, kuinka julkisenvallan käyttöä voidaan delegoida yksityisille palveluntuottajille.

Kuntien tulee voida jatkossakin sopia valtion kanssa niistä työvoimapalveluista, jotka ovat tarkoituksenmukaista tuottaa kunnissa. Yhdessä kuntien ja valtion kanssa tulisi myös voida sopia niistä palveluista, jotka avataan markkinoille joko kuntien tai valtion toimesta. Tämä on edellytys tuleville allianssimalleille kuntien ja maakuntien kesken.

Kemin kaupungilla on pitkä kokemus ja vahvaa osaamista työllisyyspalveluiden järjestämisestä ja kehittämisestä omalla alueellaan. Kemin kaupunki on pitkäjänteisesti kehittänyt, järjestänyt ja tuottanut rakenne- ja pitkäaikaistyöttömien palveluja yhdessä Meriva sr:n ja muiden paikallisten toimijoiden kanssa. Kemi on ollut mukana Työllisyyden kuntakokeilussa v. 2012-2015 ja nyt Alueellisessa työvoima- ja yrityspalvelukokeilussa neljän muun Lapin kunnan kanssa v. 2018 loppuun. Kemi on myös ilmoittanut kiinnostuksena allianssimallipilottiin. Kemin kaupungilla on lisäksi voimassaoleva kumppanuussopimus Lapin TE-toimiston ja Lapin Ely-keskuksen kanssa. Sopimuksessa on määritelty kunkin osapuolen tehtävät ja vastuut myös asiakastyön osalta.

Kemin kaupungin työllisyyspalvelut toimii työllisyydenhoidon tuki-, asiantuntija- ja asiakaspalveluyksikkönä työnhakijoille, työnantajille ja sidosryhmille. Työllisyyspalvelut koordinoi, seuraa ja kehittää kaupungin työllisyyspalvelujen toteutumista ja vastaa niiden yhteensovittamisesta sidosryhmien työllisyydenhoidon palveluihin ja toimintoihin.

Työllisyyspalvelut työskentelee pitkään työttömänä olleiden asiakkaiden työelämävalmiuksien lisäämiseksi. Työllisyyspalveluiden tavoitteena on edistää työllistymistä erityisesti avoimille työmarkkinoille. Lisäksi tavoitteena on heikossa työmarkkina-asemassa olevien kemiläisten työllistymisen ja työelämävalmiuksien lisääminen, elämänhallinnan tukeminen ja syrjäytymisen ehkäisy. Työllisyyspalveluja tarjotaan asiakkaan palvelutarpeeseen perustuen

Kuntien osaaminen ja panostukset on otettava oikeasti huomioon. Työllisyyspalveluihin ja työllistämiseen Kemin kaupunki osoittaa vuonna 2018 3,8 M€. Pelkona on, että lakimuutoksen myötä palveluketjut pirstaloituvat ja osa työttömistä työnhakijoista jää palveluiden ulkopuolelle. Kunnilla tulee olla välineitä tuottaa palveluita, koska kunnat maksavat osan työmarkkinatuesta. Yksityiset palveluntuottajat voivat tuoda lisäarvoa prosessiin, esim. uusia innovaatioita. Nykyisten palveluntuottajien, erityisesti kuntien, osaaminen pitää ottaa laajasti käyttöön. Kunnat paikallisyhteisönä kuulevat parhaiten asiakkaiden äänet ja tunnistavat palvelutarpeet ja paikallisen toimintaympäristön mahdollisuudet. Kunta pystyy yhteensovittamaan kasvupalveluihin myös muita kunnan hyvinvointi- ja infrapalveluja ja kolmannen sektorin toimijoita. Tämä mahdollistaa ketterän ja joustavan toiminnan. Näin pystytään kolmannen sektorin toimijoiden osaamista hyödyntämään hyvin. . Yksityisillä palveluntuottajilla ei ainakaan vielä ole osaamista heikossa työmarkkinatilanteessa olevien asiakkaiden kanssa tehtävään lakisääteisen monialaiseen asiakastyöhön ja viranomaistehtäviin.

Hallituksen esitys ei ota kantaa kunnan asemaan hoitaa jatkossa julkisia hallintotehtäviä koskien työllisyys- ja kasvupalveluita, mihin Kemin kaupunki kiinnittää erityistä huomiota tässä lausunnossaan. Kunnat maksavat vaikeimmin työllistyvien työmarkkinatukimenoista merkittävän osan. Hallituksen esityksen toimilla voi olla pahimmillaan merkittäviä vaikutuksia kuntien työmarkkinatuen maksuosuuksien kasvuun ja sitä kautta kuntien menokehitykseen. Esimerkiksi Kemissä työmarkkinatuen maksuosuus oli vuonna 2017 noin 2,1 M€.

Kemin kaupunki näkee riskinä sen, että hallituksen esityksellä väliaikaisilla lainsäädäntöratkaisuilla heikennetään ensisijaisesti Kemin kaupungin omia mahdollisuuksia pyrkiä hoitamaan työttömien kuntalaistensa työllistämispalveluita sekä sen miten paikallisten mikro- ja pk-yritysten sekä muiden toimijoiden asema potentiaalisina palveluntarjoajina voidaan huomioida, mikäli työllisyys- ja kasvupalvelut avataan avoimille markkinoille.